Neuvoston asetus (ETY) N:o 569/76, annettu 15 päivänä maaliskuuta 1976, pellavansiemeniä koskevien erityistoimenpiteiden säätämisestä



Virallinen lehti nro L 067 , 15/03/1976 s. 0029 - 0030

Suomenk. erityispainos Alue 3 Nide 7 s. 0022

Kreikank. erityispainos: Luku 03 Nide 14 s. 0191

Ruotsink. erityispainos Alue 3 Nide 7 s. 0022

Espanjank. erityispainos: Luku 03 Nide 9 s. 0252

Portugalink. erityispainos: Luku 03 Nide 9 s. 0252



NEUVOSTON ASETUS (ETY) N:o 569/76, annettu 15 päivänä maaliskuuta 1976, pellavansiemeniä koskevien erityistoimenpiteiden säätämisestä EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), ottaa huomioon talous- ja sosiaalikomitean lausunnon(2), sekä katsoo, että pellavansiementen tuotannolla on kasvava merkitys yhteisölle; tämän tuotannon, joka joutuu kilpailemaan suoraan kolmansista maista tullitta tuotavien pellavansiementen kanssa, kehityksen edistämiseksi olisi säädettävä sopivista tukitoimenpiteistä, tästä syystä yhteisön tuottajille olisi turvattava satojensa myynnistä markkinoilla kohtuullinen korvaus, jonka taso voidaan määritellä kohdehinnalla; tämän hinnan ja maailmanmarkkinoilla pellavansiemenille todetun hinnan välinen erotus vastaa tuen määrää, joka olisi myönnettävä halutun tavoitteen saavuttamiseksi, ja olisi säädettävä, että tämän asetuksen soveltamisesta johtuvista velvoitteista jäsenvaltioille aiheutuvista kustannuksista vastaa yhteisö yhteisen maatalouspolitiikan rahoitusta koskevien asetusten mukaisesti, ON ANTANUT TÄMÄN ASETUKSEN: 1 artikla 1. Vuosittain ennen 1 päivää elokuuta yhteisölle vahvistetaan seuraavana vuonna alkavaksi markkinointivuodeksi kohdehinta yhteisen tullitariffin nimikkeeseen 12.01 kuuluville pellavansiemenille perustamissopimuksen 43 artiklan 2 kohdassa määrättyä menettelyä noudattaen. Tämä hinta vahvistetaan tuottajille kohtuulliselle tasolle ottaen huomioon yhteisön hankintatarpeet. Markkinointivuonna 1976/1977 voimassa oleva kohdehinta vahvistetaan kuitenkin ennen 1 päivää elokuuta 1976. 2. Kohdehintaa sovelletaan koko kyseisen markkinointivuoden ajan; tämä kattaa jakson 1 päivästä elokuuta 31 päivään heinäkuuta. 3. Kohdehinta koskee vakiolaatua. Neuvosto määrittää tämän laadun 1 kohdassa tarkoitettua menettelyä noudattaen. 2 artikla 1. Jos tiettynä markkinointivuonna voimassa oleva kohdehinta on korkeampi kuin pellavansiementen maailmanmarkkinoiden keskihinta, yhteisössä korjatuille pellavansiemenille myönnetään näiden kahden hinnan välisen erotuksen suuruinen tuki. 2. Tuki myönnetään tuotannolle, joka on saatu soveltamalla viitetuotosta kylvettyihin ja korjattuihin aloihin. Tämä viitetuotos voidaan eritellä siten, että otetaan huomioon tuotetun pellavan ominaisuudet sekä yhteisön päätuotantoalueilla todettu tuotos. Jos markkinointivuonna 1976/1977 ensimmäisen alakohdan soveltaminen kuitenkin johtaa ensisijaisesti siementen tuotantoon tarkoitetun pellavan osalta tuen määrään, joka on pienempi kuin 125 laskentayksikköä kylvetyn ja korjatun alan hehtaarilta, tälle tuotteelle myönnettävän tuen määrä vahvistetaan 125 laskentayksiköksi hehtaarilta. 3. Neuvosto vahvistaa määräenemmistöllä komission ehdotuksesta: a) maailmanmarkkinoiden keskihinnan määrittämisperusteet; b) yleiset säännöt, joiden mukaan tukea myönnetään, sekä säännöt kylvettyjen ja korjattujen alojen valvonnasta yhteisössä tukioikeuden vahvistamiseksi. 4. Rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY(3) 38 artiklassa säädettyä menettelyä noudattaen määritellään: a) maailmanmarkkinoiden keskihinta; b) yksityiskohtaiset säännöt tämän asetuksen soveltamisesta. 3 artikla Jäsenvaltioiden ja komission on toimitettava toisilleen tämän asetuksen soveltamisen kannalta tarpeelliset tiedot. Nämä tiedot vahvistetaan asetuksen N:o 136/66/ETY 38 artiklassa säädettyä menettelyä noudattaen. Yksityiskohtaiset säännöt tällaisten tietojen toimittamisesta ja jakelusta annetaan samaa menettelyä noudattaen. 4 artikla Säännöksiä yhteisen maatalouspolitiikan rahoituksesta sovelletaan tällä asetuksella säädettyyn tukijärjestelmään. 5 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä maaliskuuta 1976. Neuvoston puolesta Puheenjohtaja R. VOUEL (1) EYVL N:o C 53, 8.3.1976, s. 24 (2) EYVL N:o C 50, 4.3.1976, s. 19 (3) EYVL N:o 172, 30.9.1966, s. 3025/66